Man afgedank oor hy urineer in werk se ketel | Netwerk24
Man afgedank oor hy urineer in werk se ketel
09 Oktober 2019 08:36
Staatsamptenare in Adelaide, Australië moes berading ontvang en meen hulle ly aan posttraumatiese stres nadat 'n kollega in die kantoor se ketel geürineer het, berig InDaily, 'n publikasie in Adelaide.
Die man, wie se identiteit nie bekend gemaak is nie, is afgedank ná 'n maandelange ondersoek, berig The Canberra Times.
Twee amptenare van die deelstaat Suid-Australië se departement van menslike dienste het in Maart 2018 omstreeks 10:00 na die kombuis gegaan en gevoel dat die water in die ketel louwarm is. Hulle het die ketel oopgemaak om nog water in te gooi.
'n Sterk reuk het uit die ketel gekom en hulle het besef dit is urine.
Die water is vir toetse gestuur sodat daar kan bepaal word of dit werklik urine is, waarna die resultate positief teruggekom het.
Toetse het ook bevestig daar was net urine in die ketel en nié bloed soos wat sommige van die amptenare gevrees het nie, berig The Barossa Herald.
Die departement het Woensdag bevestig die ondersoek na die voorval is afgehandel en die werker is in die pad gesteek.